Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - Lejn mira aħjar tal-għajnuna lill-bdiewa f'żoni bi żvantaġġi naturali {SEG(2009) 449} {SEG(2009) 450} {SEG(2009) 451} /* KUMM/2009/0161 finali */





[pic] | IL-KUMMISSJONI TAL-KOMUNITAJIET EWROPEJ | Brussell 21.4.2009 KUMM(2009) 161 finali KOMUNIKAZZJONI MILL-KUMMISSJONI LILL- PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Lejn mira aħjar tal-għajnuna lill-bdiewa f'żoni bi żvantaġġi naturali {SEG(2009) 449}{SEG(2009) 450}{SEG(2009) 451} KOMUNIKAZZJONI MILL-KUMMISSJONI LILL- PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Lejn mira aħjar tal-għajnuna lill-bdiewa f'żoni bi żvantaġġi naturali 1. Il-Kuntest L-iskemi ta' għajnuna lill-bdiewa f'Żoni Anqas Vantaġġati (LFA), li ilhom fis-seħħ mill-1975, jipprovdu mekkaniżmi biex jappoġġaw it-tkomplija tal-biedja u b'hekk tinżamm il-kampanja fiż-żoni muntanjużi, f'żoni anqas vantaġġati għajr il-muntanji (l-hekk imsejħa ' LFAs intermedji ') u żoni affettwati minn żvantaġġi speċifiċi. Iż-żoni muntanjużi jkopru madwar 16 % taż-żona agrikola fl-UE u jiġu identifikati skont għadd limitat ta' indikaturi fiżiċi[1]. Madwar 31 % tal-art agrikola tal-UE hija kklassifikata bħala LFA intermedja, abbażi ta' firxa wiesgħa ta' kriterji li d-diveristà tagħhom madwar l-UE kienet ġiet enfasizzata mill-Qorti tal-Awdituri Ewropea bħala sors possibbli ta' trattament inekwu[2]. Proporzjon limitat biss ta' farms f'dawn iż-żoni, li jikkorrispondi għal 7 % tat-total tal-farms tal-UE, jirċievi pagament LFA u l-ammont medju tal-allokazzjoni jvarja konsiderevolment fost l-Istati Membri, minn EUR 16 kull ettaru fi Spanja għal EUR 215 kull ettaru fil-Belġju. Il-loġika tal-intervent tal-iskema tal-LFA ġiet irriveduta fl-2005. Biex jittejjeb il-kontribut tal-politika tal-iżvilupp rurali favur l-istrateġija tal-UE tal-iżvilupp sostenibbli, ġie deċiż li l-għanijiet tal-iskema dwar l-immaniġġjar tal-art jiġu mmirati b'mod ċar. It-tneħħija tal-għanijiet soċjoekonomiċi mill-miri prinċipali tal-pagamenti LFS - issa msejħa l-Pagamenti għall-Żvantaġġ Naturali (Natural Handicap Payments - NHP) - għandha titqies fid-dawl tad-disponibbiltà ta' aktar miżuri mmirati għall-appoġġ għad-dħul u l-kompetittività tal-bdiewa kif ukoll għall-ekonomija rurali usa'. F'kuntest orjentat lejn is-suq, id-dħul tal-bdiewa huwa prinċipalment sostnut b'pagament diżakkoppjat dirett u permezz ta' għajnuniet għall-iżvilupp rurali biex tittejjeb il-kompetittività tal-farms. L-iżvilupp ekonomiku u soċjali f'żoni rurali huwa prinċipalment promoss minn miżuri ta' politika tal-iżvilupp rurali u ta' koeżjoni[3] li jappoġġaw id-diversifikazzjoni f'attivitajiet mhux agrikoli, l-iżvilupp ta' impriżi mikro u żgħar u ta' daqs medju u attivitajiet turistiċi, u l-forniment ta' servizzi bażiċi. L-Artikolu 50.3(a) tar-Regolament (KE) Nru 1698/2005[4] jipprovdi definizzjoni ġdida taż-żoni bi żvantaġġi naturali għajr dawk li huma ta' natura muntanjuża u dawk bi żvantaġġi speċifiċi, i.e. 'areas affected by significant natural handicaps, notably a low soil productivity or poor climate conditions, and where maintaining extensive farming activity is important for the management of the land' (żoni affettwati minn żvantaġġi naturali sinifikanti, notevolment produttività baxxa tal-ħamrija jew kondizzjonijiet batuti ta' klima u fejn iż-żamma ta' attività estensiva ta' biedja hija importanti għall-ġestjoni tal-art') . Madankollu fl-2005 il-Kunsill ma laħaqx ftehim dwar sistema possibbli għall-Komunità kollha għall-ikklassifikar ta' dawn iż-żoni b'armonija mad-definizzjoni ġdida u l-għanijiet ta' politika. Għalhekk kien ġie deċiż li tinżamm fis-seħħ is-sistema preċedenti għal perjodu limitat u l-Kummissjoni ntalbet twettaq analiżi tal-iskema tal-LFA bil-ħsieb li tressaq proposta għall-sistema futura għall-pagamenti u l-identifikazzjoni li tkun tapplika mill-2010. Minkejja l-proċess ta' kooperazzjoni intensa mal-awtoritajiet u l-partijiet konċernati nazzjonali u l-konsultazzjonijiet xjentifiki mwettqa mill-Kummissjoni sa mill-2005, il-limiti li rriżultaw mill-iskala tad-dejta pan-Ewropea ma jippermettux lill-Kummissjoni tippreżenta proposta leġiżlattiva msejsa fuq analiżi mirquma ta' sistema ġdida possibbli ta' delimitazzjoni. L-informazzjoni neċessajra għall-ivvalutar tal-eżitu tal-approċċ ġdid tad-delimitazzjoni b'mod dettaljat hija disponibbli biss - jew tista' tinġabar biss - fil-livell nazzjonali. Permezz ta' din il-Komunikazzjoni, il-Kummissjoni qiegħda għalhekk tirrapporta dwar l-istat tal-eżerċizzjoni ta' analiżi tal-LFA u tfittex li tinvolvi aktar lill-Istati Membri fl-analiżi sabiex tfassal fuq bażi soda proposta għal sistema ta' delimitazzjoni taż-żoni konsistenti mal-għanijiet tal-UE għall-NHP u li tkun stabbli fit-tul ta' żmien. 2. Miżura antika b'idea moderna Skont l-evalwazzjoni mwettqa f'isem il-Kummissjoni u mlestija fl-2006[5], l-iskema LFA kienet effettiva fiż-żamma tal-użu tal-art f'żoni marġinali tal-UE. Filwaqt li hija miżura relattivament antika, l-għanijiet fundamentali tal-iskema tal-iżvantaġġi naturali kif stabbilita fir-Regolament tal-Kunsill (KE) Nru 1698/2005 tibqa' rilevanti għall-bżonnijiet ta' żoni sostanzjali ta' art għall-biedja fl-UE: immaniġġjar agrikolu kontinwu f'żoni fejn l-intensifikazzjoni ma seħħittx minħabba limiti fiżiċi, tappoġġa ġeneralment iż-żamma ta' pajżaġġi miftuħa ta' valur, ħabitats seminaturali u l-bijodiversità; tista' tassisti fil-kontroll ta' nirien tal-foresti u tikkontribwixxi għall-immaniġġjar tajjeb tal-ħamrija u tal-ilma. Fi ħdan l-istruttura kumplessiva tal-Politika Agrikola Komuni (PAK), l-NHP għandu rwol distint flimkien ma' strumenti oħra ta' politika, filwaqt li jibqa' marbut b'mod ċar ma' skemi oħra ta' għajnuniet abbażi tal-art. Filwaqt li l-Iskema ta' Pagament Uniku (SPU) introdotta fl-2003[6] timmira qabel xejn biex issostni d-dħul tal-bdiewa billi tipprovdi appoġġ għal dħul dirett, l-NHP jimmira lejn il-prevenzjoni tal-abbandun tal-art għall-biedja fiż-żoni partikolarment esposti għar-riskju tal-marġinalizzazzjoni billi tipprovdi kumpens għall-iżvantaġġ speċifiku li jikkawża dan ir-riskju. L-SPU tinkludi l-obbligu li tinżamm l-art agrikola f'Kundizzjonijiet Agrikoli u Ambjentali Tajba (GAEC) biex jiġu ppreventuti n-nuqqas ta' mmaniġġjar u l-abbandun. Il-konformità mal-GAEC hija potenzjalment aktar oneruża għall-farms fl-LFA minħabba rendimenti u introjtu kull ettaru baxxi. Madankollu, il-pagament uniku kull ettaru huwa ġeneralment ibaxx fl-LFA minn dak għal art agrikola barra l-LFA, minħabba r-rendimenti storiċi. F'dawn iż-żoni, fejn l-abbandun progressiv ikun aktar probabbli milli f'postijiet oħra u l-biedja tkun importanti ħafna mill-perspettiva ambjentali, l-NHP jipprovdi strument speċifiku għall-appoġġ tal-immaniġġjar agrikolu kontinwu. L-ambitu tal-NHP huwa wkoll pjuttost distint minn dak tal-pagamenti agroambjentali li jkopru d-dħul mitluf u l-ispejjeż imġarrba b'rabta ma' impenji ambjentali speċifiċi li jmorru lil hinn mil-linja bażi obbligatorja. L-NHP jikkumpensa biss l-iżvantaġġ naturali billi jkopri l-ispejjeż addizzjonali u d-dħul mitluf b'rabta mal-iżvantaġġ naturali. Għalhekk jipprovdi forma bażika ta' appoġġ għal forom xierqa ta' agrikoltura biex l-attività ma tieqafx. Minkejja din id-distinzjoni strutturali mill-miżura agriambjentali, l-NHP jikkontribwixxi b'mod ċar favur l-għanijiet ambjentali. Dawn jaqgħu fl-ambitu tal-Assi 2 tal-politika tal-iżvilupp rurali u jimmiraw li jikkontribwixxu, permezz ta' użu kontinwu tal-art agrikola, biex tinżamm il-kampanja u jinżammu u jiġu promossi sistemi sostenibbli ta' biedja. Fl-aħħar nett, irid jiġi nnutat li dan l-eżerċizzju ta' analiżi għandu ambitu limitat; ma jinkludix valutazzjoni dettaljata tal-pożizzjoni tal-NHP fi ħdan PAK modernizzata u tar-relazzjonijiet ma' pagamenti oħra abbażi tal-art lill-bdiewa; dawn il-kwistjonijiet jistgħu jiġu indirizzati aktar matul id-diskussjoni fuq l-iżviluppi futuri tal-PAK. 3. Dgħjufijiet fl-implimentazzjoni Għall-kuntrarju tal-pożittiv imsemmi qabel, għadd konsiderevoli ta' dgħjufijiet fl-implimentazzjoni tal-LFA ġew enfasizzati fir-rapport imsemmi hawn fuq tal-Qorti tal-Awdituri fl-2003, li xeħtu f'dell l-effikaċja u l-effiċjenza tal-iskema, notevolment fir-rigward tad-delimitazzjoni tal-LFAs intermedji. Bosta mill-punti kruċjali mressqa mill-Qorti diġà ġew indirizzati. Il-Regolament (KE) Nru 1698/2005 jirrevedi l-approċċi għall-kalkolu tal-pagament u għall-ikklassifikar tal-LFAs intermedji, u rabathom it-tnejn b'mod ċar mal-iżvantaġġi naturali għall-agrikoltura, li jimminimizza r-riskju tal-kumpens eċċessiv. Daħħal ukoll ir-rekwiżit għall-benefiċjarji tal-NHP biex josservaw il-kundizzjonalità[7], bil-ħsieb li jiġi pprovdut approċċ aktar sempliċi u koerenti meta mqabbel mal-prattiki tajba tal-biedja applikati fl-imgħoddi. Monitoraġġ u evalwazzjoni msaħħa tal-miżuri ġew stabbiliti fi ħdan il-Qafas Komuni ta' Monitoraġġ u Evalwazzjoni li japplika għall-internvenzjonijiet kollha tal-iżvilupp rurali għall-perjodu ta' pprogrammar 2007-13, filwaqt li r-Regolament (KE) Nru 1975/2006[8] ipprovda regoli aktar speċifiċi dwar il-kontrolli u s-sanzjonijiet. Il-problemi li jifdal jiġu indirizzati fl-eżerċizzju attwali ta' analiżi u huma n-nuqqas ta' trasparenza tas-sistema użati mill-Istati Membri għall-ikklassifikar tal-LFAs intermedji, l-immirar insuffiċjenti tal-għajnuna fuq l-immaniġġjar sostenibbli tal-art, notevolment bl-immirar lejn sitwazzjonijiet fl-akbar periklu ta' abbandun tal-art u l-ħtieġa li jintlaħaq l-approċċ komuni għall-ikklassifikar taż-żoni. 4. Aktar effikaċja għas-sistema tad-delimitazzjoni tal-LFAs 4.1. Nuqqasijiet tal-klassifikazzjoni attwali ta' LFAs intermedji Il-klassifikazzjoni attwali tal-LFAs intermedji, ibbażata fuq tliet tipoloġi ta' indikaturi elenkati fl-Artikolu 19 tar-Regolament (KE) Nru 1257/1999[9], tqajjem mistoqsijiet serji dwar l-effikaċja u l-użu mmirat tal-fondi allokati għall-iskema, għal żewġ raġunijiet ewlenin. Hija parzjalment imsejsa fuq kriterji soċjoekonomiċi li ma għadhomx jirriflettu l-għanijiet ewlenin tal-NHP u li ntirtu mill-approċċ oriġinali tal-iskema li llum huwa skadut. Barra minn hekk, l-evoluzzjoni tad-dejta demografika u ekonomika użata ma tqisitx biex tiġi aġġornata d-delimitazzjoni. Aktar u aktar, din seħħet b'referenza għal firxa wiesgħa ta' kriterji nazzjonali li spiss mhijiex komparabbli fuq livell Ewropew. Din id-diversità naqqset konsiderevolment it-trasparenza u tista' twassal għal immirar insuffiċjenti tal-għajnuna fid-dawl tal-miri tal-miżura. Fl-2005, il-leġiżlatur iddefinixxa mill-ġdid iż-żoni ta' żvantaġġi naturali għajr dawk li huma ta' natura muntanjuża u dawk bi żvantaġġi speċifiċi bħal żoni affettwati minn żvantaġġi naturali konsiderevoli, kif imsemmi fit-taqsima 1 hawn fuq. Bid-definizzjoni ġdida bħala bidu, il-Kunsill kien fi ħsiebu jwaqqaf għadd ta' kriterji komuni oġġettivi għal-identifikar taż-żona eleġibbli, kif imsemmi fil-premessi tar-Regolament (KE) Nru 1698/2005. Id-diskussjonijiet li jippreċedu l-adozzjoni tar-regolament urew li ma kienx possibbli jintlaħaq ftehim dwar metodu ta' klassifikazzjoni taż-żoni msejjes fuq għadd ta' indikaturi indiretti (proxies) li jirriflettu l-kwalitajiet fqar tal-ħamrija u l-kundizzjonijiet klimatiċi sfavorevoli (eż. medja tar-rendimenti taċ-ċereali, % ta' bwar permanenti, densità tal-oqbla). Il-ħtieġa ta' kooperazzjoni teknika fid-dettall mal-Istati Membri sabiex jiġu identifikati kriterji ta' delimitazzjoni oġġettivi u abbażi tax-xjenza hija fatt. Bħala l-ewwel pass, id-dipartimenti tal-Kummissjoni nkarigaw liċ-Ċentru Konġunt tar-Riċerka (ĊKR) biex jasal għal ġabra ta' kriterji komuni dwar il-ħamrija u l-klima li tkun tista' ssostni delimitazzjoni ġdida tal-LFAs intermedji. Sabiex jitwettaq dan l-inkarigu, twaqqaf bord ta' esperti ta' livell għoli dwar l-evalwazzjoni tal-ħamrija, il-klima u l-art, u ħidmietu kienet ikkoordinata miċ-ĊKR. Il-bord ta' esperti identifika tmin kriterji tal-ħamrija u l-klima li jindikaw, f'ċertu valur ta' limitu, limitazzjonijiet severi għall-agrikoltura Ewropea. Dawn huma elenkati fl-anness tekniku għal din il-Komunikazzjoni li jinkludi wkoll xi dettallji tekniċi rigward id-definizzjoni u l-ġustifikazzjoni tagħhom. Il-kriterji bijofiżiċi identifikati mill-grupp espert ta' xjentisti permezz tan-netwerk taċ-ĊKR jistgħu jintużaw kullimkien fl-Ewropa biex tiġi ddiskriminata l-art li toħloq limitazzjonijiet severi għall-produzzjoni agrikola abbażi li tkun disponibbli dejta dwar il-ħamrija u l-klima b'dettall spazjali u semantiku suffiċjenti. Dawn jistgħu jintużaw biex jiġu identifikati żoni affettwati minn żvantaġġi naturali għall-agrikoltura b'mod relativament sempliċi: żona titqies affetwata minn żvantaġġi naturali konsiderevoli jekk parti kbira mill-art kollha utilizzata tagħha (tal-anqas 66 %) tissodisfa tal-anqas wieħed mill-kriterji elenkati fit-tabella skont il-valur limitu indikat fiha. Il-kriterji bijofiżiċi mhumiex għalhekk kumulattivi. Kwalunkwe indikatur jista' jirriżulta fil-klassifikazzjoni sakemm il-karatteristiċi relatati ma' tali kriterju jkunu osservati u mkejla kif xieraq fiż-żona, skont il-valur limitu assoċjat. Il-limiti għandhom jitqiesu bħala livelli minimi ta' żvantaġġi li għandhom jitlaħqu biex żona tiġi kklassifikata li hi żvantaġġata; l-Istati Membri jkollhom il-possibbiltà li jgħollu l-livell limitu jekk dan ma jkunx diskriminatorju u ġġustifikat miċ-ċirkostanzi nazzjonali. 4.2. Valutazzjoni preliminari tal-kriterji bijofiżiċi u l-limiti tad-dejta Il-kriterji bijofiżiċi msemmija hawn fuq jirrappreżentaw approċċ promettenti għat-twaqqif ta' sistema oġġettiva u trasparenti għall-identifikar ta' żoni skont l-Artikolu 50.3(a) tar-Regolament (KE) Nru 1698/2005. Għalhekk intużaw bħala bażi għad-delimitazzjoni taż-żoni maħsuba fi tliet minn erba' alternattivi għar-reviżjoni tas-sistema LFA mressqa għall-konsultazzjoni pubblika fit-22 ta’ Mejju 2008 u deskritti fir-rapport tal-valutazzjoni tal-impatt li jakkumpanja din il-Komunikazzjoni. Ġew diskussi estensivament f'aktar minn mitt laqgħa msejħa mid-dipartimenti tal-Kummissjoni u l-Istati Membri sa minn Novembru 2007. L-investigazzjonijiet li saru sal-lum b'kooperazzjoni mal-esperti nazzjonali jissuġġerixxu li huma sodi, imsejsa fuq xjenza li tagħmel sens u jippermettu kklassifikar tal-art b'mod omoġenu madwar l-UE kollha. Huma jipprovdu sistema sempliċi u kumparabbli għal-identifikazzjoni tal-LFA, marbuta b'mod ċar mal-iżvantaġġi tal-ħamrija u tal-klima għall-agrikoltura u implimentabbli mill-Istati Membri kollha f'relattivament qasir żmien, minkejja li jeħtieġu sforz amministrattiv biex jiddaħħlu fis-seħħ. Il-valutazzjoni tal-kriterji komuni li saret sal-lum ma tistax madankollu titqies bħala eżawrijenti, minħabba n-nuqqas ta' dejta adegwata fil-livell tal-UE. Id-dejta pan-Ewropea disponibbli mhix adattata għal applikazzjoni tal-kriterji fuq skala territorjali dettaljata u għal valutazzjoni tal-impatti tagħha f'tali skala dettaljata. Għal dik ir-raġuni u sabiex jiġu evitati riżultati anomali, l-involviment attiv tal-awtoritajiet rilevanti tal-Istati Membri f'aktar xogħol analitiku huwa maħsub għala pass intermedju neċessarju qabel ma titressaq proposta leġiżlattiva. Il-kooperazzjoni meħtieġa mill-Istati Membri timmira, minn naħa, li tistimula l-applikazzjoni tal-kriterji komuni abbażi ta' dejta tal-ħamrija u l-klima dettaljata biżżejjed. Min-naħa l-oħra, is-simulazzjoni għandha tinkludi elementi adegwati li jiżguraw li ż-żoni fejn l-iżvantaġġi naturali jkunu ġew mitigati ma jingħatawx l-istat ta' LFA, kif diskuss fit-taqsima li ġejja. 5. L-immirar tal-għajnuna lejn sistemi estensivi ta' biedja importanti għall-immaniġġjar tal-art 5.1. L-esklużjoni ta' żoni fejn il-biedja għelbet l-iżvantaġġi naturali L-intensità tas-sistemi tal-biedja spiss tkun riflessjoni tal-kundizzjonijiet naturali: żoni fejn l-iżvantaġġi naturali ma jkunux ġew mitigati b'intervent tal-bniedem jew progress teknoloġiku jkunu ġeneralment karatterizzati minn sistemi tal-biedja b'investiment baxx u rendiment baxx minħabba l-limitazzjonijiet fiżiċi li jaffaċċaw il-bdiewa Grazzi għall-progress teknoloġiku u l-intervent tal-bniedem, f'bosta każijiet il-bdiewa rnexxielhom jgħelbu b'suċċess l-iżvantaġġi naturali u kienu kapaċi jwettqu agrikoltura profittabbli f'żoni fejn il-kundizzjonijiet naturali fil-bidu kienu pjuttost sfavorevoli. F'tali każijiet, il-karatteristiċi intrinsiċi naturali taż-żona ma jitbiddlux, għaldaqstant purament abbażi tal-kriterji bijofiżiċi ż-żona tiġi identifikata bħala severament limitata għall-agrikoltura. Madankollu, l-iżvantaġġ ma għandux impatt fuq il-produttività agrikola u ma hemm ebda ġustifikazzjoni għall-ikklassifikar taż-żona bħala affettwata minn żvantaġġi naturali. Bħala eżempju, bosta żoni mistagħdra skulati artifiċjalment, illum huma għammiela ħafna; madankollu l-iskular artifiċjali ma biddilx il-karattru intrinsiku tat-tip tal-ħamrija, li xorta tibqa' kklassifikata bħala ta' skulatura fqira. Għalhekk huwa neċessarju, għall-każijiet fejn l-iżvantaġġi naturali jkunu jistgħu jingħelbu, li d-delimitazzjoni taż-żoni tiġi rfinuta bl-applikar tal-kriterji bijofiżiċi flimkien mal-indikaturi xierqa b'rabta mal-produzzjoni. L-iżvantaġġi li jirriżultaw minn skulatura fqira, is-sura tal-ħamrija, kemm hi ġeblija, il-fond għax-xenxil tal-għeruq u l-propjetajiet kimiċi, kif ukoll il-bilanċ tal-indewa fil-ħamrija huma dawk l-aktar mitigati mill-bdiewa permezz tal-investimenti, tekniki tal-biedja u għażla xierqa tal-għelejjel. Is-simulazzjonijiet magħmula abbażi ta' dawn il-kriterji għandhom għalhekk sistematikament jeskludu: 1. żoni skulati artifiċjalment meta jkun applikat il-kriterju ta' skulatura fqira; 2. żoni bi proporzjon għoli ta' saqwi meta jkun applikat il-kriterju tal-bilanċ tal-indewa fil-ħamrija; 3. żoni li għalihom ingħelbu l-problemi tal-ħamrija (is-sura tal-ħamrija, kemm hi ġeblija, il-fond għax-xenxil tal-għeruq u l-propjetajiet kimiċi) u fejn l-indikaturi rilevanti relatati mal-produzzjoni (medja tar-rendiment taċ-ċereali jew id-densità tal-oqbla jew il-marġini grossa standard kull ettaru) jkunu komparabbli mal-medja nazzjonali (eskluż, fejn xieraq, iż-żoni muntanjużi). L-anness tekniku mehmuż ma' din il-Komunikazzjoni jipprovdi aktar dettalji dwar l-irfinar meħtieġ fid-delimitazzjoni taż-żoni b'rabta mat-tipi differenti tal-iżvantaġġi naturali u l-indikaturi bijofiżiċi assoċċjati. 5.2. Ir-regoli tal-eliġibbiltà fil-livell tal-farms L-illimitar taż-żoni eliġibbli għal dawk li attwalment iġarrbu l-iżvantaġġi naturali hija kundizzjoni essenzjali għall-immirar tal-għajnuna lejn żoni f'riskju ta' marġinalizzazzjoni u abbandun tal-art u lejn fejn biedja estensiva hija importanti għall-immaniġġjar tal-art. Apparti mid-delimitazzjoni taż-żoni, regoli xierqa tal-eliġibbiltà applikati wara l-proċess tad-delimitazzjoni taż-żoni fiż-żona identifikata bħala żvantaġġata, sabiex l-għajnuna tiġi mmirata lejn farms li jikkonformaw mal-għanijiet tal-iskema huma għodda utli għad-dirottar tal-għajnuna lejn żoni li jinsabu fl-ikbar periklu tal-abbandun. Prattiki agrikoli differenti jistgħu fil-fatt jikkoeżistu fl-istess żona, fejn xi sistemi agrikoli jkunu għelbu l-iżvantaġġi naturali permezz ta' proċessi ta' intensifikazzjoni. Ir-regoli tal-eliġibbiltà fil-livell tal-farms illum diġà jintużaw ħafna mill-Istati Membri, minkejja li skont l-evalwazzjoni bosta minn dawn ma humiex essenzjali għall-għanijiet ewlenin tal-miżuri u jirriflettu firxa wiesgħa ta' għanijiet u rekwiżiti amministrattivi. Il-konsistenza tagħhom mal-għanijiet tal-iskema u mal-impenji internazzjonali tal-UE jistgħu jittejbu, filwaqt li jippermettu biżżejjed lok għall-immanuvrar biex jiġu indirizzati l-ispeċifiċitajiet lokali, b'ħarsien tal-prinċipju tas-sussidjarjetà. L-użu u d-definizzjoni tar-regoli tal-eliġibbiltà fil-livell tal-farms ġew diskussi fl-alternattivi identifikati fil-valutazzjoni tal-impatt kontinwa u deskritti fir-rapport mehmuż ma' din il-Komunikazzjoni. L-eżaminazzjoni ta' dan l-element tas-sistema tal-pagamenti ser tiġi żviluppata aktar meta titħejja proposta leġiżlattiva, fejn jitqies ukoll l-impatt ta' sistema ġdida possibbli ta' delimitazzjoni fuq is-simulazzjonijiet imwettqa mill-Istati Membri bi tweġiba għal din il-Komunikazzjoni. 6. Semplifikazzjoni potenzjali It-twaqqif ta' ġabra komuni ta' kriterji ta' delimitazzjoni tissimplifika l-implimentazzjoni tal-iskema NHP fil-livell tal-UE, minħabba li kważi l-100 indikatur attwalment applikati mill-Istati Membri skont valuri limiti differenti, jitbiddlu bi tmin kriterji definiti u assoċjati b'mod ċar mal-istess limiti minimi madwar it-territorju kollu tal-UE. It-trasparenza li tirriżulta minn din is-simplifikazzjoni għandha tipprovdi aktar effiċjenza fl-implimentazzjoni, f'termini ta' traspożizzjoni u konformità mal-għanijiet. Indikatur bijofiżiku wieħed ikun biżżejjed għall-ikklassifikar ta' żona bħala affettwata minn żvantaġġ naturali, filwaqt li bis-sistema attwali żona tkun teħtieġ turi tal-anqas tliet tipi ta' żvantaġġi msemmija fl-Artikolu 19 tar-Regolament (KE) Nru 1257/1999 biex tiġi identifikata (ara n-nota tal-qiegħ 9). Madankollu huwa ċar li l-applikazzjoni ta' kriterji komuni bijofiżiċi tirrikjedi kosti tat-twaqqif li ser ikunu differenti fost l-Istati Membri skont il-kwantità u l-kwalità tad-dejta disponibbli dwar il-ħamrija u l-klima. Illum 13-il Stat Membru jużaw is-'sistema tal-indiċi' għal-identifikar tal-LFAs intermedji. Dawn huma metodoloġiji msejsa fuq bosta indikaturi kkombinati għall-ikkalkular ta' indiċi użat għall-ikklassifikar taż-żoni skont limiti jew klassijiet speċifiċi. F'għadd ta' każijiet hemm similaritajiet bejn is-sistemi tal-indiċi użati fi Stati Membri differenti. Madankollu huwa diffiċli tqabbel dawn is-sistemi ma' xulxin, billi anki fejn jissejsu fuq l-istess tip ta' informazzjoni, il-metodi ta' ppeżar u klassifikazzjoni użati biex jiġi kkalkolat l-indiċi huma differenti. Il-livell ta' kumplessità tas-'sistemi tal-indiċi' hija varjabbli, imma ġeneralment hija ogħla mill-indikaturi bijofiżiċi meqjusa għal din l-analiżi. Bosta mill-metodoloġiji tal-indiċi jinkludu l-kriterji bijofiżiċi identifikati mill-esperti u elenkati fl-Anness tekniku mehmuż ma' din il-Komunikazzjoni. F'xi każijiet is-'sistemi tal-indiċi' jistgħu jitqiesu aktar sofistikati mill-kriterji bijofiżiċi u għalhekk ikunu kapaċi jintebħu aħjar bil-preżenza l-iżvantaġġi f'żona. Madankollu, it-twaqqif ta' sistema komuni tal-indiċi biex tiġi applikata konsistentement mill-Istati Membri kollha jkun jeħtieġ sforz enormi f'termini ta' disinn, ġbir tad-dejta, analiżi u implimentazzjoni. Għalhekk, l-istabbiliment ta' sistema tal-indiċi pan-Ewropea bħala mezz ta' ntbiħ tajjeb tal-preżenza ta' żvantaġġi naturali ma jkunx la effiċjenti u lanqas realistiku. Fl-Istati Membri fejn id-delimitazzjoni attwali tal-LFAs tissejjes fuq indikaturi indiretti ta' produttiva baxxa tal-art, proċess tal-identifikazzjoni taż-żoni msejjes fuq kriterji komuni bijofiżiċi probabbilment ikun jeħtieġ sforz għall-ġbir u l-armonizzar tad-dejta tal-ħamrija u l-klima fuq l-iskala xierqa. Fid-dawl ta' dawn il-kwistjonijiet tad-dejta tal-iskala, għażla bejn is-simplifikazzjoni u l-effikaċja ta' metodi ġodda ta' delimitazzjoni tista' tiġi identifikata mill-Istati Membri meta tiġi ssimulata l-applikazzjoni tal-kriterji bijofiżiċi. Jekk dawn ikunu sinifikanti, għandhom jitqiesu fil-valutazzjoni tal-impatt li tippreċedi l-proposta leġiżlattiva tal-Kummissjoni. 7. L-Impatt Baġitarju Dan l-eżerċizzju ta' analiżi huwa newtrali fir-rigward tal-baġits tal-UE u nazzjonali, billi l-allokazzjoni finanzjarja tal-iskema tal-LFA, magħmula mill-kontribuzzjoni tal-Fond Agrikolu Ewropew għal Żvilupp Rurali u kofinanzjament nazzjonali, tiġi deċiża fil-qafas ta' kull Programm ta' Żvilupp Rurali, fil-limiti tal-approprjazzjonijiet kumplessivi attribwiti lill-Istat Membru biex tappoġġa l-iżvilupp rurali f'perjodu partikolari ta' pprogrammar. Bidla fil-ħtieġa finanzjarja li tirriżulta minn immirar aħjar iċċaqlaq ir-riżorsi diġà disponibbli lejn miżuri oħrajn fi ħdan il-programm. 8. Konklużjoni u Skadenzi L-iskema tal-għajnuna lill-bdiewa f'żoni bi żvantaġġi naturali teħtieġ li tiġi riveduta sabiex tiġi adattata s-sistema għad-delimitazzjoni u l-pagament tal-LFAs intermedji għall-għanijiet ta' mmaniġġjar tal-art deċiżi fl-2005, biex tittejjeb it-trasparenza u l-oġġettività tagħha filwaqt li tagħti importanza xierqa lill-ispeċifiċitajiet nazzjonali u reġjonali, u tippromwovi l-immirar tal-għajnun lejn sitwazzjonijiet fejn hemm l-akbar periklu ta' abbandun tal-art. It-tfassil ta' qafas komuni għall-ikklassifikar taż-żoni bi żvantaġġi naturali, għajr dawk li jkunu ta' natura muntanjuża u dawk bi żvantaġġi speċifiċi, abbażi ta' kriterji oġġettivi komuni jtejjeb it-trasparenza, is-sodezza u l-koerenza tas-sistema tad-delimitazzjoni taż-żoni madwar l-UE. Id-dejta disponibbli għall-Kummissjoni fil-livell pan-Ewropew mhix biżżejjed biex titwettaq simulazzjoni fuq skala dettaljata tal-applikazzjoni ta' kriterji komuni possibbli identifikati matul il-valutazzjoni tal-impatt, li għandha tissustanza proposta leġiżlattiva sabiex l-iskema NHP ssir aktar effikaċi. Sabiex jiġi ffaċilitat l-ilħiq tal-kompiti Komunitarji, u partikolarment biex tiġi pprovduta bażi solida għat-tħejjija ta' proposta leġiżlattiva meħtieġa, il-Kummissjoni tissuġġerixxi li l-Istati Membri jitħeġġu jissimulaw l-applikazzjoni fuq it-territorju tagħhom tal-kriterji bijofiżiċi elenkati f'din il-Komunikazzjoni u sabiex jipproduċu mapep taż-żoni li jirriżultaw eliġibbli skont tali simulazzjonijiet. Is-simulazzjonijiet għandhom juru ż-żona li tkun delimitata skont il-kriterji bijofiżiċi rfinati kif xieraq, fejn meħtieġ u skont l-indikazzjonijiet ipprovduti fl-anness tekniku mehmuż ma' din il-Komunikazzjoni, sabiex jiġu esklużi ż-żoni fejn l-iżvantaġġ naturali jintegħleb. Is-simulazzjonijiet għandhom jitwettqu f'livell territorjali dettaljat biżżejjed, eż. LAU 2 fin-nomenklatura tal-unitajiet territorjali għall-istatistika. Mhumiex ser jitqiesu bħala delimitazzjoni LFA ġdida imma ser jikkostitwixxu mezz ta' valur għall-kejl tal-fattibbiltà tal-alternattivi tar-reviżjoni identifikati u eventwalment jissustanzjaw proposta legali futura li twaqqaf qafas għal delimitazzjoni LFA ġdida f'perspettiva fit-tul. Il-Kunsill, il-Parlament Ewropew, il-Kumitat Ekonomiku u Soċjali Ewropew u l-Kumitat tar-Reġjuni huma mistiedna jiddiskutu l-punti ewlenin ta' din il-Komunikazzjoni. L-Istati Membri għandhom jiġu mistiedna jwettqu s-simulazzjonijiet ta' hawn fuq u jibagħtu l-mapep li jirriżultaw lis-servizzi tal-Kummissjoni matul is-sitt xhur wara l-adozzjoni ta' din il-Komunikazzjoni. [1] Altitudni, inklinazzjoni, jew taħlita ta' dawn iż-żewġ fatturi. Żoni fit-tramuntana tat-62 parallel jitqiesu wkoll bħala żoni muntanjużi. [2] Il-Qorti tal-Awdituri Ewropea (2003), Special Report Nru 4/2003, ĠU C 151, 27.06.2003. [3] Ir-Regolament tal-Kunsill (KE) Nru 1083/2006 tal-11 ta' Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru 1260/1999, ĠU L 230, 24.8.2006, p. 1. [4] Ir-Regolament tal-Kunsill (KE) Nru 1698/2005 tal-20 ta’ Settembru 2005 dwar l-appoġġ għall-iżvilupp rurali mill-Fond Agrikolu Ewropew għal Żvilupp Rurali (FAEŻR), ĠU L 277, 21.10.2005, p. 1. [5] IEEP (2006), An evaluation of the Less favoured Area measure in the 25 Member States of the European Union , http://ec.europa.eu/agriculture/eval/reports/lfa/index_en.htm . [6] Permezz tar-Regolament tal-Kunsill (KE) Nru 1782/2003 tad-29 ta’ Settembru 2003, irrevokat u sostitwit bir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003, ĠU L 30, 31.1.2009, p. 16. [7] Ir-Regolament (KE) Nr 1782/2003 stabbilixxa l-prinċipju li l-bdiewa li ma jikkonformawx ma' ċerti rekwiżiti fl-oqsma tas-saħħa tal-pubbliku, tal-annimali u tal-pjanti, u l-ambjent u l-benessri tal-annimali huma soġġetti għal tnaqqis ta' appoġġ dirett jew l-esklużjoni minnu. Din is-sistema ta' 'kundizzjonalità', miżmuma fir-Regolament (KE) Nru 73/2009, tapplika wkoll għall-pagamenti tal-iżvilupp rurali marbuta mal-art jew bhejjem. [8] Ir-Regolament tal-Kummissjoni (KE) Nru 1975/2006 tas-7 ta' Diċembru 2006 li jistabbilixxi regoli dettaljati għall-implimentazzjoni tar-Regolament (KE) Nru 1698/2005, dwar l-implimentazzjoni tal-proċeduri ta’ kontroll kif ukoll il-konformità reċiproka rigward il-miżuri ta’ sostenn għall-iżvilupp rural, ĠU L 368, 23.12.2006, p. 74. [9] Produttività fqira tal-art; prestazzjoni ekonomika fl-agrikoltura konsiderevolment aktar baxxa mill-medja; popolazzjoni baxxa jew li qed tiddeterjora l-aktar dipendenti fuq l-attività agrikola (ir-Regolament tal-Kunsill (KE) Nru 1257/1999 tas-17 ta' Mejju 1999 dwar l-appoġġ għall-iżvilupp rurali mill-Gwida Agrikola Ewropea u l-Fond tal-Garanzija (FAEGG) u li jemenda u jħassar ċerti Regolamenti, ĠU L 160, 26.6.1999, p. 80).